Gianluca Bezzina: "Ir-rutina tad-dar hija iktar mimlija minn qatt qabel."
Gianluca Bezzina ġej minn familja mużikali, irrappreżenta lil Malta fil-Eurovision Song Contest fl-2013 bil-kanzunetta Tomorrow u huwa wkoll tabib. Fl-aħħar xhur hu u martu Vanessa esperjenzaw rwol ġdid f'ħajjithom, dak ta' ġenituri wara t-twelid ta' binthom Lyla. Magħna din il-ġimgħa Gianluca qed jaqsam bosta emozzjonijiet li bdew minn meta hu u martu saru jafu li se jkollhom tarbija. X'kienu l-ewwel reazzjonijiet tagħhom? U llum kif inbidlet ir-rutina ta' Gianluca? Jien u Vanessa dejjem xtaqna li l-ewwel tqala niskopruha flimkien, u fil-fatt, ħadna sorpriża sabiħa t-tnejn li aħna kif sar l-ewwel test u sirna nafu li konna se nsiru ġenituri. Naturalment, kienet reazzjoni ta' ferħ, li fl-istess ħin tħalltet ma' ħsibijiet u kurżità dwar dak li konna se nesperjenzaw. Dakinhar konna wkoll sejrin irtir ma' grupp tal-Youth Fellowship, allura t-test għamilnieh b'ċertu għaġla. Għalkemm xtaqna li kellna aktar ħin ingawdu dak il-mument ta' sorpriża flimkien, waqt l-irtir stess irnexxielna nsibu ħin biex imorru nimxu waħedna u ngħixu ftit aktar fit-tul il-ferħ li din l-aħbar sabiħa kienet ġabitilna. Jiena u Vanessa għandna relazzjoni sabiħa ħafna. Waqt l-għerusija u l-ewwel xhur taż-żwieg naħseb li l-ħin li kien ikollna flimkien konna nagħmlu użu tajjeb ħafna minnu. Nieħdu gost ħafna fil-kumpanija ta' xulxin u nfittxuh ħafna dak il-ħin. Naħseb l-ikbar sfida li kellna meta ġiet Lyla fil-ħajja tagħna kienet li dak il-ħin li kellna flimkien kellna naqsmuh ukoll ma' membru ġdid. Fil-fatt, fl-ewwel ftit ġimgħat, għalkemm konna nkunu flimkien il-ħin kollu, konna nħossuna aktar 'il bogħod minn xulxin mis-soltu. Madankollu, dan l-istil ġdid ta' ħajja ġab miegħu avventura ġdida għalina bħala familja, u waħda li dejjem aspirajna għaliha u li qed nieħdu gost niskopruha u ngawduha. Għalkemm il-ħin tagħna huwa aktar limitat u forsi naqsitilna xi ftit il-libertà li kellna fl-ewwel snin tal-għerusija u taż-żwieġ, il-bidla hija waħda pożittiva u qed insibu l-gost f'affarijiet ġodda. Naturalment, illum il-ġurnata nista' nempatizza aktar ma' ġenituri li jkollhom jaffaċċjaw sfidi akbar minn dawn li semmejt, speċjalment meta jinqalgħu kumplikazzjonijiet li ma jkollokx kontroll fuqhom, bħalma huwa l-mard. Għalina Lyla kienet qisha twieldet għat-tieni darba wara perjodu qares li kellna ngħaddu minnu meta kien għad kellha biss tliet ġimgħat. Ma nistax ma nirringrazzjax lill-pubbliku ta' kemm kien magħna u ta' kemm tana l-appoġġ kollu tiegħu f'dawn il-mumenti. Jien u Vanessa grati ħafna għal dan. Illum Lyla mlitilna d-dar b'ħafna ferħ! Mhux biss lilna, imma anke lil dawk viċin tagħna. Bħala miżżewġin f'dan ir-rwol ġdid ta' ġenituri ngħinu ħafna lil xulxin u nsibu wkoll ħafna għajnuna mill-familjari u l-ħbieb tagħna, u kollha kemm aħna qed ingawdu tant mumenti sbieħ. Il-familja minn dejjem kienet tfisser ħafna għalija, allura li nsir missier u jkolli familja tiegħi kienet dejjem xewqa kbira. Il-papà tiegħi huwa wieħed mill-iktar nies li nammira, u huwa wieħed mill-iktar nies li sibt għajnuna u wens mingħandu. Kemm hu u l-mamà rabbewna b'għozza u imħabba kbira, u dejjem raw kif għamlu biex investew ħafna minn ħinhom fina u biex għaddewlna valuri sbieħ. Il-fatt li issa jien stess għandi dan ir-rwol jagħtini ċertu sens ta' dmir u responsabbiltà għat-tfal tiegħi, għax nirrealizza aktar kemm bl-istess mod li missieri kien daqstant importanti u influwenti fit-trobbija tiegħi, jiena nista' nkun mudell għat-tfal tiegħi. Dal-ħsieb iġegħelni napprezza ħafna iktar kulma għamlu l-genituri tiegħi miegħi u ma' ħuti. Ir-rwol ta' ġenitur huwa wieħed sabiħ ħafna, iżda jitlob ħafna impenn u sagrifiċċji. Illum naf li qed inrabbi persuna li se tkun parti mis-soċjetà u li 'l quddiem hi stess se tkun parti minn familja oħra, u għalhekk nixtieq nagħmel minnha l-ahjar persuna li tista' tkun, u nagħmel magħha dak li missieri għamel miegħi. Nemmen ħafna li l-ikbar rigal li ġentur jista' jagħti lit-tfal tiegħu huma u jikbru hu li jinvesti ħafna ħin fihom u li jkun preżenti fil-ħajja tagħhom. Għalhekk ir-rutina llum bilfors iddur xi ftit jew wisq ma' Lyla. Illum għandha ħames xhur, u ovvjament hija kompletament dipendenti fuqna. Ir-rutina tad-dar hija iktar mimlija minn qatt qabel, għax minbarra x-xogħol ta' kuljum, hemm ir-rutina ta' tibdil tal-ħwejjeġ, tal-ħrieqi, it-tlestija tal-ewwel ikel li qed idduq, jew il-ħin li fih nieħdu gost nikkomunikaw magħha u niggustawha tosserva u tirreaġixxi għal dak li hemm madwarha. Imma għalkemm kellna nadattaw u nkunu iżjed flessibbli, il-fatt li issa għandna lil Lyla magħna ma jwaqqafx lili u lil Vanessa milli nsibu ħin għal xulxin, jew biex niddevertu bħala familja. It-tnejn li aħna nħobbu noħorġu ħafna, speċjalment għal mixjiet twal fil-kampanja mal-ħbieb jew il-familja, u llum għadna nsibu ħin għal dan flimkien ma' Lyla. Dejjem kien jogħġobni l-isem Lyla, u lil Vanessa għoġobha wkoll, allura għażilna lilu. Aktarx għandu oriġini Semitika, minn 'lejla', imma għażilnieh l-aktar għall-ħoss melodjuż tiegħu. Il-mużika nħobbha ħafna u għadha parti kbira ħafna minn ħajti. Illum il-ġurnata impenjat mal-band 'Pilgrim and King' fi ħdan il-Youth Fellowship, u magħha nanimaw diversi laqgħat għaż-żgħażagħ. Il-mużika għandha s-saħħa li tikkomunika faċilment u tattira lil persuni minn kull qasam tal-ħajja, għalhekk aħna nużawha biex nattiraw u ngħinu liż-żgħażagħ mill-aspett spiritwali. Dan jagħtini ħafna sodisfazzjon u nħoss li jagħti lil-mużika tiegħi skop iktar profond minn sempliċiment għodda ta' divertiment. Madanakollu, għadni nuża l-mużika bħala forma ta' divertiment ukoll. Nifforma parti minn diversi bands u nkanta f'diversi okkażjonijiet, u nsib anke ħin nikteb u nirrekordja materjal oriġinali. Però l-mużika minn dan l-aspett dejjem kienet proġett kemxejn sekondarju f'ħajti. Ix-xogħol tiegħi bħala tabib jogħġobni ħafna. Għalija huwa verament vokazzjoni, u ma naħsibx li qatt nasal nieqaf nagħmlu. Kemm il-muzika kif ukoll ix-xogħol ta' tabib jinvolvu ħafna ħin u dedikazzjoni, għalhekk xi ftit jew wisq ikollok tagħżel f'liem minnhom tixtieq tinvesti l-iktar fih. Naħseb li fil-każ tiegħi, l-għażla kienet dejjem ċara. Il-professjoni tiġi l-ewwel, u l-mużika nixtieq inżommha bħala l-passatemp prinċipali. Minkejja li nieħu gost bis-suċċessi mużikali tiegħi, ma naspirax li nikser rekords u nilħaq qċaċet fil-klassifiki daqskemm li mmiss il-qalb ta' min qed jismagħni nkanta dak il-ħin. Għalija dak sodisfazzjon biżżejjed. Naħseb li kull min ġej minn sfond mużikali jipprova jħeġġeġ lit-tfal tiegħu jinteressaw ruħhom fil-mużika. Nemmen li l-mużika kapaċi tkabbar u ssebbaħ ħafna lil dak li jkun. Hija xjentifika u matematika daqskemm hi artistika, u m'għandix dubju li t-tfal jiżviluppaw ħiliet oħra permezz tagħha. Madanakollu, hemm ħafna forom ta' arti u talenti oħrajn li wieħed jista' jiżviluppa. Naħseb li diffiċli biex lil Lyla l-mużika ma tkunx tinteressaha minħabba l-ambjent li ser tikber fih, però jekk tkun tixtieq tinvesti ħinha f'affarijiet oħrajn, bħal xi sport jew xi forma oħra ta' arti, żgur li mhux se nwaqqafha biex inġegħelha tkompli fuq il-muzika. Dejjem inkun qed nistenna bil-ħerqa li mmur id-dar, kemm biex nara lil Lyla kif ukoll lil Vanessa, speċjalment meta jkolli ġurnata twila, għaliex naturalment huma l-ktar nies li nieħu gost inqatta' ħini magħhom. Minn mindu żdidna b'membru ġdid fid-dar, inħoss li hemm aktar ħajja minn qatt qabel. Hemm ukoll iktar lil min timmissja, u hemm iktar nies li se jieħdu gost jarawk. Ovvjament din il-ħaġa tagħmel ix-xogħol xi ftit iżjed diffiċli, għaliex il-ġurnata kultant tinħass itwal. Però ma nistax ingerger, għax ix-xogħol immur kuntent u nieħu gost ħafna nagħmlu. Tant kbirt f'ambjent sabiħ ma' ħuti u tant għandi tifkiriet li ngħożż, li dik hija l-mira tiegħi u ta' Vanessa. Ovvjament, nimxu pass pass. L-ewwel tifla waslet, u qegħdin nieħdu gost ingawdu dan iż-żmien magħha. Jien dejjem immaġinajt li d-dar li ngħix fiha bħala ġenitur tkun tixbah lil dik li għext fiha bħala tifel. Żgur li waħda mill-akbar barkiet li rċevejt kienu ħuti, għalhekk nixtieq li Lyla, u jekk Alla jrid tfal oħrajn tagħna, ukoll ikunu mberkin bl-istess mod. Naħseb l-isfidi jinbidlu ħafna skont il-fażijiet li kemm it-tfal kif ukoll il-ġenituri jgħaddu minnhom. Tarbija tat-twelid tippreżentalek sfidi li jduru man-nuqqas ta' rqad, filwaqt li l-adoloxxenti jippreżentawlek sfidi ġodda u jerġgħu jfakkruk tilbes żarbun li tkun ilek xi ftit li warrabtu. Fl-aħħar mill-aħħar naħseb li, aktar milli sfida, għandha tkun aktar mira tal-ġenituri li jrabbu lit-tfal f'ambjent kalm u seren biex jagħtuhom iċ-ċans jiżviluppaw u jikbru fl-isbaħ persuna li jistgħu jkunu. Għalija tiġi naturali li nżomm lill-ġenituri tiegħi bħala l-mudell ewlieni li fuqu għandi nimxi, u naħseb dak huwa l-akbar sodisfazzjon għal kull ġenitur – meta l-ulied jibqgħu jarawhom bħala mudell tul ħajjithom. Dejjem mexxewna bl-eżempju, aktar milli bil-kliem u l-prietki, u dejjem kienu preżenti f'kull mument tat-trobbija tagħna. Nittama li jien u Vanessa jirnexxielna nagħtu lil Lyla l-aħjar eżempju u nkunu mudell tajjeb u konsistenti għaliha. Aġixxi dejjem skont dak li temmen fih, u fuq kollox, ibqa' ħobb lil Alla u lill-proxxmu. Dan l-artiklu deher għall-ewwel darba fir-rivista l-Gwida li toħroġ kull ġimgħa u ssibuha għall-bejgħ mill-ħwienet ewlenin.